**ИЗВЕСТУВАЊЕ**

**за пресметка на плата за вработените**

**од дејноста основно образование**

Со ова Известување би сакале да ги информираме сите наши членови од дејноста основно образование како се пресметува платата за извршена работа со полно работно време, во период од еден месец.

Врз основа на член 35 од Колективниот договор за основно образование утврдени се коефициенти на сложеност на работни места, кои треба да се множат со најниската плата на дејноста утврдена со Спогодба, која се потпишува помеѓу социјалните партнери на национално ниво, односно МОН, од една страна и СОНК, како репрезентативен синдикат за вработените во дејноста образование, од друга страна.

Најниската плата за најнизок степен на сложеност на вработените во основните училишта е утврдена на ден 27-12-2019 година со зголемување од 10% и изнесува 14.759 денари (бруто износ).

Платата за секој вработен се пресметува на следниов начин:

**Бруто коефициент за секое работно место помножен со утврдената вредност на коефициентот (14.759), ја дава основната бруто плата.**

Минималната плата во Република Македонија за месец декември 2019 (заклучно со март 2020) изнесува 20.996 денари бруто односно 14.500 денари нето.

**Напомена: Основната бруто плата на работникот неможе да биде пониска од минималната бруто плата во Република Македонија во тековната година.**

Практичен пример за претходно изнесеното е:

1. Работното место хигиеничар според Колективен договор за основно образование има коефициент на сложеност 1.301. Тој се множи со утврдената најниска плата во дејноста образование што изнесува 14.759 денари или:

**хигиеничар:** 1.301 х 14.759 = 19.201 бруто плата или 13.265 денари нето плата

Оваа бруто плата од 19.201 денари е пониска од законски утврдената плата од 20.996 денари, па заради тоа, согласно Законот за минимална плата, се усогласува и платата на вработените на работно место хигиеничар. Наместо основната нето плата од 13.265 денари, тие ја земаат загарантираната минимална плата од 14.500 денари.

На добиениот износ на основната бруто плата се пресметува минат труд за секој вработен и тоа 0,5% за секоја година и се додава на истата.

2. Работното место наставник според Колективен договор за основно образование има коефициент на сложеност 2.503. Тој се множи со утврдената најниска плата во дејноста образование што изнесува 14.759 денари или:

**наставник:** 2.503 х 14.759 = 36.942 бруто плата или 24.761 нето плата

Доколку вработениот има додатоци на плата и тоа по основ на класно (одделенско) раководство, додаток за работа во паралелки со деца со посебни потреби, работа во комбинирани паралелки, работа во тешки услови итн., тие додатоци се додаваат на основниот коефициент и се собираат, па збирот на коефициенти се множи со утврдената вредност на коефициентот. На така добиената бруто плата се додава минат труд за 0,5 % за секоја година.

Пример: Доколку наставник кој е класен раководител (0.120), работи во комбинирана паралелка (0.120) и во ридско - планински подрачја во училишта од прва категорија (0.300), со 10 години минат труд, пресметката би изгледала вака:

2.503 + 0.120 + 0.120 + 0.300 = 3.043 х 14.759 = 44.912 бруто или 29.926 нето плата

На оваа бруто плата се додава минат труд од 10 години односно 5% :

44.912 + 5% = 47.158 бруто или 31.380 нето плата

**Вкупно добиениот износ на бруто плата со вклучен минат труд и додатоци на плата (доколку вработениот ги има), претставува основица за натамошна пресметка на плата (заработувачка).**

Останатите плати за секое работно место се пресметуваат со множење на соодветниот коефициент за секое работно место, согласно Колективниот договор, со износот на утврдената најниска плата во бруто износ. Претворањето од бруто во нето износ можете да го направите ако ја искористите апликацијата што може да ја најдете на следниов линк: https://plata.m.ie.mk/